प्रणब का बेटा है 58 लाख की चल संपत्ति का मालिक  
प्रणब मुखर्जी के बेटे अभिजीत मुखर्जी के पास 58 लाख की चल संपत्ति है। अभिजीत नल्हाटी विधानसभा क्षेत्र से कांग्रेस प्रत्याशी हैं।
केंद्रीय वित्तमंत्री प्रणब मुखर्जी के बेटे अभिजीत मुखर्जी के पास 58 लाख रुपये की चल संपत्ति है। अभिजीत बीरभूम जिले में नल्हाटी विधानसभा क्षेत्र से कांग्रेस प्रत्याशी हैं। अभिजीत द्वारा दायर हलफनामे में 58,22,890 रुपये की चल संपत्ति का जिक्र किया गया है जिसमें 31,54,025 रुपये के आभूषण, एक मारुती 800 कार, एक महिन्द्रा जीप, एक मोटरसाइकिल, बैंक डिपोजिट और शेयर शामिल हैं।  उनकी पत्नी चित्रलेखा मुखर्जी 90,50,353 की चल संपत्ति की मालिक हैं जिसमें 50,74,120 रुपये के आभूषण, वर्ष 2009 में खरीदी गई एक टोयोटा कोरोला कार और बैंक डिपोजिट शामिल है। हलफनामे के मुताबिक अभिजीत की अचल संपत्ति में दिल्ली के ग्रेटर कैलाश में आवासीय इमारत और कृषि भूमि शामिल है जिसकी कीमत 1,73,76,318 रुपये है।  हलफनामे में उनकी पत्नी की 1,70,87,930 रुपये की अचल संपत्ति का जिक्र भी किया गया है जिसमें ग्रेटर कैलाश में स्थित इमारत भी शामिल है। उन पर 57,90,000 रुपये का लोन भी है। अभिजीत मेकेनिकल इंजीनियरिंग से स्नातक हैं।  वह अपनी पत्नी और कांग्रेस के वरिष्ठ नेताओं के साथ कल रामपुरहाट के उप विभागीय अधिकारी के कार्यालय पहुंचे और दस्तावेज दाखिल किए। उपविभागीय अधिकारी नल्हाटी सीट के निर्वाचन अधिकारी भी हैं।